ספיידרוומן (גוון סטייסי)

ספיידרוומן (באנגלית: Spider-Woman) הידועה בכינוי ספיידרגוון (באנגלית: Spider-gwen) היא דמות בדיונית של גיבורת-על המופיעה בחוברות הקומיקס ספיידרמן ביקום מארוול קומיקס. הדמות הופיעה לראשונה בחוברת Edge of Spider-Verse #2 מספטמבר 2014, ונוצרה על ידי הכותב ג'ייסון לאטור והמאייר רובי רודריגז. ספיידרוומן היא האלטר אגו של גוונדולין מקסין "גוון" סטייסי, גרסה אלטרנטיבית מיקום מקביל של גוון סטייסי. גרסה זו, אשר עלילותיה מתרחשות ביקום "ארץ-65", מתארת את חייה של גוון, סטודנטית באוניברסיטת "אמפייר סטייט" בניו יורק, שנעקצת על ידי עכביש רדיואקטיבי וזוכה לכוחות-על דמויי עכביש. גוון פועלת בסתר כגיבורת-העל "ספיידרוומן", וזאת ללא ידיעתו של אביה ג'ורג', מפקד משטרת העיר ניו יורק, איתו היא מתגוררת. בעקבות קרב שמשתבש עם פיטר פארקר כלטאה, ובו הוא נהרג, היא הופכת לאויבת הציבור ונרדפת על ידי המשטרה ופורעי חוק. גוון נאבקת בנבלי-על דוגמת הנשר, הגובלין הירוק והקינגפין תוך כדי שהיא נעזרת בבעלי ברית כמו קפטן אמריקה ונתמכת על ידי אביה. לאחר שהיא מאבדת את כוחותיה, היא מתמזגת עם הסימביוט ונום. הדמות נוצרה במקור עבור אירועי "יקום העכביש", אך היא הפכה במהרה לפופולרית במיוחד בזכות עצמה. בהשראתה נוצרו פריטי מרצ'נדייזינג רבים, תלבושתה הפכה לתחפושת קוספליי מועדפת על מעריצות ואף הוגדרה כאייקון פמיניזם, כשב-2018 היא גם זכתה לאדפטציה קולנועית בסרט ההנפשה "ספיידרמן: ממד העכביש", שם דיבבה אותה במקור השחקנית היילי סטיינפלד ובעברית השחקנית ספיר דרמון. בעקבותיה, נוצרה דמותה של גוון-פול. בהמשכיות העיקרית של כותרי הקומיקס בהוצאת מארוול קומיקס, הידועה כיקום "ארץ-616", גוון סטייסי הייתה דמות משנה של סטודנטית הלומדת באותה מכללה עם פיטר פארקר, איתו היא מנהלת מערכת יחסים רומנטית, מבלי לדעת כי הוא גיבור-העל "ספיידרמן". דמותה הופיעה לראשונה בחוברת The Amazing Spider-Man #31 מדצמבר 1965, ונהרגה בחוברת The Amazing Spider-Man #121 מיוני 1973. הרעיון של יקום מקביל, בו גוון סטייסי היא זו שנעקצה על ידי העכביש הרדיואקטיבי והפכה לגיבורת-על ידועה לשמצה, הומצא במקור על ידי הכותב דן סלוט, אשר תכנן להשתמש בדמות זו עבור הקרוסאובר "ספיידרמן: יקום העכביש". סלוט הציע את גוון סטייסי כספיידרוומן לעורך ניק לואו, וזה האחרון פנה אל הכותב ג'ייסון לאטור בבקשה לפתח את הדמות ולהציג אותה לקהל. על אף שמדובר בגרסה חלופית לדמות, לאטור חשש מעצם החזרתה של גוון סטייסי בהתחשב בתוצאות הקנוניות של מותה יותר מ-40 שנים קודם לכן. עם זאת, ההשראה המרכזית ליצירת הדמות הגיעה ללאטור דווקא כשהוא הבין כי מותה של סטייסי לא עשה דבר מלבד לשרת את התקדמותו העלילתית של הגיבור, ועל כן הוא לא באמת מכיר אותה. נוסף על כך, הוא הרגיש כי הוא גדל בתקופה בה הדמויות הגבריות היו לדומיננטיות היחידות במדיום הקומיקס, והוא ראה בדמותה של סטייסי ככזו המסוגלת לייצג נשים בצורה מעוררת השראה. לאטור החליט להיענות לאתגר והסכים להצעתו של לואו, ובחר במאייר רובי רודריגז לעצב את הדמות. לבקשתו של סלוט, חליפת הגיבורה התבססה על מראה של סטייסי בקשת הסיפור "הלילה בו גוון סטייסי מתה". דמותה של גוון סטייסי כספיידרוומן הוצגה כחלק מהמיני-סדרה "Edge of Spider-Verse", ששימשה כמעין פרולוג לאירועי "יקום העכביש". הופעת הבכורה של הדמות נעשתה בחוברת השנייה של המיני-סדרה, שיצאה לשווקים בספטמבר 2014, וזו הציגה את קורותיה של הדמות מיקום "ארץ-65". החוברת קצרה שבחים מהמבקרים, ונמכרו לה מעל ל-54 אלף עותקים בצפון אמריקה. באוקטובר 2014, כחודש בלבד לאחר הופעת הבכורה שלה, לואו הכריז בכנס קומיק-קון בניו יורק כי לאור הצלחתה של הדמות והביקוש הרב לכך היא תזכה לסדרה עצמאית, תחת לאטור ורודריגז. הרצה זו של סדרת החוברות קיבלה את השם "Spider-Gwen", והחוברת הראשונה בה יצאה לשווקים בפברואר 2015. לצד ביקורות חיוביות למדי מהמבקרים, החוברת הייתה גם להצלחה מסחרית עצומה ונמכרו לה למעלה מ-250 אלף עותקים רק בצפון אמריקה. הכרך הראשון בהרצה זו הסתיים לאחר חמש חוברות בלבד, כחלק מאירועי "מלחמות סודיות" ומעבר הדמות אל הכרך השני של הסדרה "Spider-Verse". עם האתחול של יקום מארוול, שמותג כ"מארוול החדשה והשונה", החל פרסומו של כרך שני תחת אותו צוות יצירתי. הכרך השני של "Spider-Gwen" היה למשמעותי ביותר בהרצה של הדמות, והוא נמשך לאורך 34 חוברות בין אוקטובר 2015 ליולי 2018. במהלך כרך זה, הדמות השתתפה בקרוסאובר "נשות העכביש" לצד ג'סיקה דרו וסינדי מון, השתתפה לצד מיילס מוראלס בקשת הסיפור "Sitting in a Tree" והופיעה באחת מחוברות הסדרה של לורה קיני. במקביל לכרך זה, שלו נלוותה גם חוברת-צד, דמותה כיכבה גם בסדרה "Web Warriors", שנמשכה לאורך 11 חוברות בין נובמבר 2015 לספטמבר 2016. כשלוש שנים לאחר שהחלה הריצה שלהם אודות הדמות, לאטור ורודריגז סיימו את "Spider-Gwen" ב-2018. השניים תכננו עוד מ-2015 "לפרוש" כאשר יסיימו את סיפורם, אם כי הם לא ידעו לאורך כמה חוברות וזמן בדיוק הוא יימשך. בתום הקשת העלילתית האחרונה, הסדרה נחתמה עם סוף פתוח. באוגוסט 2019, הדמות הועברה להמשכיות העיקרית של מארוול ביקום "ארץ-616", ושם היא קיבלה הרצה חדשה בשם "Spider-Gwen: Ghost-Spider", בכתיבתה של שונן מקגווייר ובאיורו של טאקאשי מיאזאווה. לאחר עשר חוברות, ההרצה שינתה את שמה ל-"Ghost-Spider", ולאחר עשר חוברות נוספות - היא נסתיימה לגמרי. ב-2022, הדמות חזרה להרצה חדשה, "Spider-Gwen: Gwen-Verse", בכתיבתו של טים סילי ובאיורה של ג'ודי נישיג'ימה. בסדרה זו, גוון נוסעת בזמן לצד גרסאות אלטנטיביות של עצמה על מנת לתקן שיבוש בציר הזמן. סדרה זו נסתיימה במהרה גם כן, לאחר חמש חוברות. אישיותה של גוון מתוארת כדומה לזו של פיטר פארקר מיקום "ארץ-616", כששניהם נאלצים להתמודד עם דימוי תקשורתי שלילי לאלטר אגו שלהם ועם הקושי שבאיזון חייהם הכפולים כגיבורי-על ובני נוער בגיל ההתבגרות. כמוהו, גם היא ניצלה בהתחלה את כוחותיה לשם תשומת לב, אך אבדן היה לאירוע מכונן בחייה והוא שינה את תפיסת עולמה. בעוד עבור פארקר היה זה מותו של דודו בן אשר ערער אותו והביא לפעילותו כ"ספיידרמן", האשמה אותה גוון הרגישה לאחר מותו של פיטר פארקר כהלטאה היא זו שגרמה לה ליטול את זהותה של "ספיידרוומן". אביה, מפקד משטרת העיר ניו יורק ג'ורג', משמש לה כמנטור, והוא זה שמניע אותה להשתמש בכוחותיה למען הזולת לאחר האובדן של פיטר פארקר. דמותה מתוארת כסרקסטית, והיא מרבה להשתמש בהומור ולהתבדח בזמן שהיא נאבקת באויביה. היא מעט מנוגדת לאביה, שדוגל בחוקי אתיקה נוקשים בעוד היא חפצה בחופש וביצירתיות, אך שותפה לחוש הצדק שלו, עליו חונכה עוד מילדות. על אף נטייתה הטבעית למעשים טובים ומאמציה לכך, היא חוטאת מדי פעם בכוונותיה לנקמה מתוך ייאוש, אם כי רק מתוך דאגה לקרובים לה ולא מצרכים אנוכיים. עם זאת, היא אינה משליכה את האחריות למעשיה, ויודעת להודות בטעויותיה ולשאת בתוצאות על כך. במהלך אחד מניסויי ארגון "S.I.L.K.‎" של סינדי מון, עכביש רדיואקטיבי שהונדס גנטית בהתבסס על תבנית ביולוגית של טפיל חוצני השתחרר. גוון נעקצה על ידו, ומכך היא זכתה לכוחות-על דמויי עכביש. ביכולת שהתרכזה בעיקר בכפות ידיה ורגליה, גוון הייתה יכולה להיצמד לכל משטח, כמו קירות ותקרות. היא קיבלה גם יכולת החלמה וריפוי עצמי מואצת, ותפיסה על-חושית, הידועה גם כ"חוש העכביש". נוסף על כך, היא זכתה גם לחוזק, מהירות, זריזות, סיבולת וגמישות על-אנושיים. כוחות אלו זהים לשל פיטר פארקר מיקום "ארץ-616", כפי שמתואר במפורט כאן. בנוסף לכוחותיה, גוון נושאת על מפרקי כפות ידיה נשק נישא אשר יורה קורי עכביש עמידים וחזקים בעצמה, אותו היא קיבלה מגיבורת-העל לשעבר ג'אנט ואן דיין. מנגנוני הנשק מסננים מן האוויר את הלחות, וממנה נוצר נוזל קורים דביק. בזכות כך, אין צורך במילוי המחסניות כל עוד קיימת לחות באוויר. בעת ירייתו מן הקנה, הנוזל מתקשה והופך במידה מסוימת למוצק, מה שמאפשר לגוון ליצור באמצעותו רשתות או צורות אחרות, ובניהן גם חבלים בהם היא משתמשת על מנת להתנדנד בין בניינים בשביל להתנייד במהירות. בנוסף, בבעלותה מכשיר המאפשר לה לעבור בחופשיות בין היקומים השונים ברב-יקום, אותו היא קיבלה במהלך אירועי "יקום העכביש" ו"ספיידר-גדון". לאחר שאיבדה את כוחותיה במהלך אירועי "נשות העכביש", תפקודה של גוון נהיה לקוי והיא איננה הצליחה להתמודד עם אויביה. בשלב מאוחר יותר, היא מתמזגת עם הסימביוט ונום, והוא מעניק לה כוחותיה בחזרה. עם זאת, לסימביוט ישנן מעין "תופעות לוואי" - הוא מעצים את רגשות המארח שלו בצורה שלילית, והופך אותו לאימפולסיבי ואלים. השפעה זו ניכרת על גוון, והצורך שלה בנקמה מתעצם כשכמעט והיא רוצחת במו ידיה את אלכסיי סיטסביץ'. היא מצליחה לאזן את רגשותיה ובסופו של דבר גם לשלוט לגמרי על הסימביוט, אך נאלצת לסבול מתופעות לוואי נוספות בדמות כאבי ראש קשים חוזרים ונשנים. פיטר פארקר מיקום "ארץ-616" מאבחן את הבעיה כתוצר מהרגלי התזונה הדלים של גוון, שכן הסימביוט צורך אנרגיה רבה והיא אינה אוכלת מספיק מזון על מנת להרגיע אותו ולענות על צרכיו. לאחר התנגשותם של יקום "ארץ-616" ויקום "ארץ-1610", שרידי המציאויות השונות התאחדו לכדי "עולם מלחמה". עולם זה התחלק לתחומים שונים, בהם חיו גרסאות אלטרנטיביות לדמויות השונות, ועליהם שלט הקיסר ויקטור וון דום. את תחום "ארקדיה" הנהיגה הענקית הירוקה, וצוות גיבורות-העל "איי פורס", בו הייתה חברה גם גרסה זו של ספיידרוומן, הגן עליו מפני האיומים השונים. כאשר לוקי פרץ את חומות התחום ופלש אליו עם צבא זומבים, ספיידרוומן השתתפה בלחימה. לאחר ניצחון הגיבורות, היא גם סייעה בשיקום התחום ובנייתו מחדש. מאוחר יותר, עם אתחול הרב-יקום בידי ריד ריצ'רדס, מציאות זו חדלה מלהתקיים. במיני-סדרה "Giant Size Little Marvel: AVX", המציגה את גיבורי ונבלי-העל כילדים, ספיידרוומן משתתפת בקרב של האוונג'רס, אקס-מן, שומרי הגלקסיה והבלתי אנושיים. כמו כן, היא דוחה את הצעתו של איירון מן לצאת איתה לדייט, זאת בשל סלידתה ממראהו החיצוני המוקצן ומהתנהגותו הראוותנית. ביקום "ארץ-8311", מקום מושבו של ספיידר-האם, ספיידרוומן היא פִּינְגְּוִוינִית עם כוחות-על דמויי עכביש שפועלת כגיבורת-העל "ספיידר-גווין". במהלך אחד מטיוליה ברחבי הרב-יקום, היא גילתה כי מרבית מאויביו של ספיידר-האם עברו ליקום "ארץ-28204", מקום מושבו של ספיידרמן בעל שמונה הזרועות, והיא סייעה לו שם בלכידתם. מדיה וקבצים בנושא ספיידרוומן בוויקישיתוף דף הדמות באתר הרשמי של מארוול קומיקס דף הדמות בפרויקט פאנדום של מארוול קומיקס Andy Campbell, ‏Spiderman's Dead Girlfriend Is A Kick-Ass Superhero Now, ‏The Huffington Post, ‏26 בפברואר 2015 Michael Rothman, ‏Marvel Brings Marvel Brings Spider-Man's Dead Girlfriend Back to Life, ‏ABC News, ‏26 בפברואר 2015 Albert Ching, ‏Slott Details the Unexpected Origins of Spider-Gwen and Spider-Punk, ‏Comic Book Resources, ‏13 במרץ 2015 Andy Campbell, ‏'Spider-Gwen' puts female spin on an icon‎, ‏USA Today, ‏25 בפברואר 2015 Andrew Wheeler, ‏Gwen Stacy As Hero: Latour, Rodriguez & Renzi On 'Spider-Gwen'‎, ‏Comics Alliance, ‏27 באוקטובר 2014 Lan Pitts, ‏SPIDER-GWEN Artist Robbi Rodriguez: 'She's a Career High Note'‎, ‏Newsarama, ‏17 באוקטובר 2014 Robert Tutton, ‏The Rise of Spider-Gwen, ‏Paste, ‏17 באוקטובר 2014 San Stone, ‏Absolute Carnage: Why Isn't the Villain Targeting 'Gwenom?'‎, ‏Comic Book Resources, ‏18 באוקטובר 2019 Edge of Spider-Verse #2, ‏Comic Book Round Up September 2014 Comic Book Sales, ‏Comic Hron Tessa Berenson, ‏Now You Can Read Comics About Gwen Stacy as Spider-Man, ‏Time, ‏ Ching Albert, ‏NYCC: Marvel's "Spider-Verse" Panel, "Spider-Gwen" and "Silk" Ongoings Announced, ‏Comic Book Resources, ‏12 באוקטובר 2014 Spider-Gwen Preview Art Swings Online, ‏The Escapist, ‏4 בפברואר 2015 Spider-Gwen #1, ‏Comic Book Round Up Top Selling Comics & Publisher Market Share: February 2015, ‏Yahoo! News, ‏13 במרץ 2015 Rich Johnston, ‏Spider-Gwen #1 Has Now Sold Over 300,000 Copies, ‏Bleeding Cool, ‏24 באפריל 2015 Spider-Gwen #1-5 Spider-Verse Vol. 2 #1 Meagan Damore, ‏Latour, Rodriguez to Stick with "Spider-Gwen" Following "Secret Wars"‎, ‏Comic Book Resources, ‏12 באוקטובר 2014 Oliver Sava, ‏Exclusive Marvel preview: The Radioactive Spider-Gwen swings back into action, ‏The A.V. Club, ‏8 באוקטובר 2015 Spider-Gwen Vol. 2, פרויקט ויקיה המוקדש למארוול קומיקס Ella Collins, ‏'Spider-Women Alpha' #1 Kicks Off A Spider-Woman Crossover‎, ‏Comics Alliance, ‏10 במרץ 2016 Kieran Shiack, ‏It's a Fight to Survive in Spider-Women Omega #1, ‏Comics Alliance, ‏2 במאי 2016 Jamie Lovett, ‏Marvel NOW! Reveals A New Spider-Man And Gwen Stacy Romance, ‏Comic Book, ‏13 ביולי 2016 Jesse Schedeen, ‏All-New Wolverine Annual #1 Review, ‏IGN, ‏31 באוגוסט 2016 Nick Romano, ‏Donald Trump: Spider-Gwen Annual #1 comic reimagines presidential candidate as a villain, ‏Entertainment Weekly, ‏1 ביולי 2016 Rich Johnston, ‏Spider-Gwen Stars In Web Warriors Launched By Mike Costa And David Baldeon, ‏Bleeding Cool, ‏29 במרץ 2015 Web Warriors, פרויקט ויקיה המוקדש למארוול קומיקס Justin Carter, ‏Latour & Rodriguez's Spider-Gwen Run Ends in July, ‏Comic Book Resources, ‏16 באפריל 2018 Dave Richards, ‏INTERVIEW: Latour & Rodriguez Get Ready to Say Goodbye to Spider-Gwen, ‏Comic Book Resources, ‏24 במאי 2018 Spider-Gwen #34, ‏Comic Book Revolution, ‏24 ביולי 2018 Spider-Gwen Arrives on Earth-616 in New "Ghost Spider" Series, ‏Previews World, ‏17 במאי 2019 James Ferguson, ‏Review: ‘Ghost-Spider #10’ Ends Not With A Bang, But A Whimper, ‏Comicon, ‏22 ביוני 2020 John Dodge, ‏The Most Important Spider-Verse Hero is Back, ‏Comic Book Reader, ‏19 במרץ 2022 Evan Narcisse, ‏Spider-Man's Dead Girlfriend is a Kick-Ass Superhero Now, ‏Kotaku, ‏25 בפברואר 2015 Edge of Spider-Verse #2 Spider-Gwen Vol. 2 #1 Jesse Schedeen, ‏Spider-Gwen #1 Review, ‏IGN, ‏25 בפברואר 2015 Meagan Damore, ‏Edge of Spider-Verse #2, ‏Comic Book Resources, ‏17 בספטמבר 2014 Spider-Gwen Vol. 2 #12 Spider-Gwen Vol. 2 #27 Spider-Gwen Vol. 2 #31-33 Spider-Woman Vol 6 #7 Spider-Women Alpha #1 Spider-Gwen: Ghost-Spider #3 Spider-Gwen Vol. 2 #8 Spider-Gwen Vol. 2 #11 Spider-Gwen Vol. 2 #24 Spider-Gwen Vol. 2 #31 Spider-Gwen Vol. 2 #25 Spider-Gwen Vol. 2 #32 Spider-Gwen: Ghost-Spider #7 Ghost-Spider #1-2 Secret Wars #1 Secret Wars #2 A-Force #1 A-Force #4 A-Force #5 All-New, All-Different Marvel Universe #1 Giant-Size Little Marvel: AVX #1 Giant-Size Little Marvel: AVX #4 Spider-Gwen Annual #1 Spider-Man Annual Vol. 3 #1